ตลาดหุ้นเอเชียร่วงยกแผง รับแรงกดดันข่าว “ทรัมป์” ปลดรมว.ต่างประเทศ-จ่อเก็บภาษีสินค้าจีน
ตลาดหุ้นเอเชียร่วงยกแผง รับแรงกดดันข่าว "ทรัมป์" ปลดรมว.ต่างประเทศ-พร้อมออกมาตรการเก็บภาษีสินค้าจีน
14 มี.ค. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดลบเมื่อคืน โดยได้รับแรงกดดันจากรายงานข่าวที่ว่า ประธานาธิบดีโดนัลด์ ทรัมป์ ได้ประกาศปลดนายเร็กซ์ ทิลเลอร์สัน ออกจากตำแหน่งรัฐมนตรีต่างประเทศ
นอกจากนี้ นักลงทุนยังวิตกกังวลเกี่ยวกับสงครามการค้าระหว่าง 2 ชาติมหาอำนาจทางเศรษฐกิจอย่างสหรัฐและจีน หลังจากสื่อรายงานว่า ปธน.ทรัมป์มีแผนที่จะออกมาตรการเรียกเก็บภาษีสินค้านำเข้าจากจีน โดยพุ่งเป้าไปที่สินค้าในอุตสาหกรรมเทคโนโลยีและการสื่อสาร
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,764.99 จุด ลดลง 203.11 จุด, -0.92% ดัชนี SSE Composite ตลาดหุ้นจีนเปิดวันนี้ที่ 3,298.67 จุด ลดลง 11.57 จุด, -0.35% ดัชนี HSI ตลาดหุ้นฮ่องกงเปิดวันนี้ที่ 31,321.79 จุด ลดลง 279.66 จุด, -0.88%
ขณะเดียวกัน ดัชนี TAIEX ตลาดหุ้นไต้หวันเปิดวันนี้ที่ 11,063.73 จุด ลดลง 31.90 จุด, -0.29% ดัชนี KOSPI ตลาดหุ้นเกาหลีใต้เปิดวันนี้ที่ 2,477.43 จุด ลดลง 17.06 จุด, -0.68% ดัชนี FTSE STI ตลาดหุ้นสิงคโปร์เปิดวันนี้ที่ 3,541.39 จุด ลดลง 12.34 จุด, -0.35% ดัชนี FBMKLCI ตลาดหุ้นมาเลเซียเปิดวันนี้ที่ 1,862.49 จุด ลดลง 1.54 จุด, -0.08%
ทั้งนี้ ปธน.ทรัมป์ได้ประกาศปลดนายเร็กซ์ ทิลเลอร์สัน ออกจากตำแหน่งรัฐมนตรีต่างประเทศสหรัฐ หลังเกิดความขัดแย้งด้านนโยบายต่างประเทศหลายครั้งในช่วงที่ผ่านมา โดยปธน.ทรัมป์ได้โยกนายไมค์ ปอมเปโอ ผู้อำนวยการสำนักข่าวกรองกลางสหรัฐ (CIA) เข้ามารับตำแหน่งรัฐมนตรีต่างประเทศแทนนายทิลเลอร์สัน และให้นางจีน่า แฮสเปล รองผอ.CIA ขึ้นเป็นผอ.CIA คนใหม่
ขณะเดียวกัน เว็บไซต์ของโพลิติโครายงานโดยอ้างแหล่งข่าวว่า ปธน.ทรัมป์มีแผนที่จะออกมาตรการเรียกเก็บภาษีนำเข้าสินค้าจากจีน โดยจะพุ่งเป้าไปที่สินค้าด้านเทคโนโลยีและการสื่อสาร โดยคาดว่าปธน.ทรัมป์จะเปิดเผยแผนการดังกล่าวในสัปดาห์หน้า